Belastingafslag vir huiseienaars - Jou Geld | Solidariteit WêreldJou Geld | Solidariteit Wêreld
Tuis › Artikels › Belastingafslag vir huiseienaars
Belastingafslag vir huiseienaars
Woensdag, Oktober 21st, 2015
As dit kom by belastingaftrekkings wat ’n belastingbetaler van die Ontvanger van Inkomste mag eis, rus die onus op die belastingbetaler om te bewys dat ’n bepaalde bedrag aftrekbaar is. Nie net moet die belastingbetaler bewys dat die bedrag aftrekbaar is nie, maar moet ook die eis regverdig deur aan te toon hoe die bedrag bereken is.
Adrian Goslett, streekbestuurder en HUB van RE/MAX Suider-Afrika, sê hoewel baie huiseienaars vir belastingafslag in aanmerking kom, dit nie altyd vir hulle maklik is om te bepaal watter bedrag van die rente op hul verband belastingaftrekbaar is nie. “Selfs al lyk die situasie betreklik eenvoudig, duik daar dikwels komplikasies en vrae op en ’n huiseienaar moet seker wees van wat gedoen moet word of, as daar twyfel is, ’n professionele persoon raadpleeg,” sê Goslett.
Hy gee ’n voorbeeld van ’n huiseienaar wat ’n huis vir R1 miljoen gekoop het en 20% van die huis as ’n tuiskantoor gebruik omdat die eienaar vir belastingafslag in aanmerking sal kom. “As die huidige bedrag wat op die verband verskuldig is R800 000 is en die rentekoers op die verband is 14%, is die jaarlikse rente op die verband R112 000. Omdat 20% van die huis as ’n tuiskantoor gebruik word, is die huiseienaar daarop geregtig om 20% van die R112 000 as belastingafslag in die produksie van sy of haar huurinkomste te eis,” verduidelik Goslett.
“As die huiseienaar in hierdie geval besluit om nog R100 000 teen die verband te trek om persoonlike uitgawes te finansier, wat die saldo van die verband op R900 000 te staan bring, sal die bedrag aan belasting op die bykomende R100 000 nie in berekening gebring kan word nie omdat dit nie vir die produksie van inkomste gebruik is nie,” verduidelik Goslett verder.
“Die belasting op die bykomende R100 000 word uitgesluit van die berekening van aftrekbare inkomste vanaf die tyd dat dit geneem word vir al die komende jare waartydens die huiseienaar die verband dra. Dit beteken in wese dat ’n kleiner persentasie van die oorspronklike 20% wat op die verbandstaat aangetoon word van dan af vorentoe belastingaftrekbaar sal wees.”
Goslett voeg by dat die persentasie aftrekbare rente sal aanhou verander as die huiseienaar verdere onttrekkings uit die verbandrekening maak vir ander nie-inkomstegewende doeleindes.
Volgens Goslett wil baie huiseienaars weet of hulle kan kies hoe hulle ’n onverwagte geldmeevaller aan hul verbandrekening kan toewys. “As die huiseienaar in bogenoemde geval ’n erflating van R200 000 ontvang het, het die eienaar dan die opsie om die geld slegs aan die 80% privaat gedeelte van die verband toe te wys en nie aan die 20% wat as kantoorruimte beskou word nie ten einde ’n groter belastingaftrekking te los?” vra Goslett. “Die kort antwoord op daardie vraag is nee, omdat die verband beskou word as een rekening wat nie in verskillende segmente verdeel of geproporsioneer kan word nie. Ongeag hoe die huis verdeel is en watter persentasie vir persoonlike doeleindes en watter vir besigheid gebruik word, die verband dek die hele eiendom. Dit beteken dat enige geld wat aan die verbandrekening toegewys word, die verbandsaldo in sy geheel sal kleiner maak.”
Goslett merk op dat, indien die huiseienaar ander lenings het wat nie belastingaftrekbaar is nie, dit vanuit ’n belastingbeplanninsperspektief ’n potensieel beter opsie kan wees om die erflating te gebruik om eerder daardie lenings af te betaal.
“Om met belasting te werk en te weet wat afgetrek of nie afgetrek kan word nie, kan nogal soms oorweldigend wees. As mens ooit twyfel, is dit die beste om ’n professionele finansiële adviseur of belastingkonsultant te raadpleeg wat hulp en leiding deur die proses kan gee,” merk Goslett ten slotte op.
Jou geld: Hoe om oneindige onsekerheid te hanteer
Jeanette Marais “Slegs een ding staan vas en seker, en dis onsekerheid.” Oor die afgelope jaar was daar talle dinge wat ons pynlik daaraan herinner het dat ons geen beheer het oor wat in die wêreld gebeur nie. En dit lyk nie asof daar enige sekerheid oor die volgende bult op ons wag nie. Beteken dit dus dat ons maar ... Lees meer
Wenke om kontant veilig aan jou te dra
Wenke vir individue Dra so min as moontlik kontant met jou saam. Oorweeg die gerief daarvan om jou rekenings elektronies te betaal (raadpleeg jou bank oor ander beskikbare opsies). Oorweeg die gebruik van selfoonbankdienste of internet-oordragte of OTM’e vir jou banktransaksies. Moet nooit jou besoeke aan die bank bekend maak nie, selfs aan persone na aan jou. Wenke vir besighede ... Lees meer
Vrekke: Wat hulle doen om elke sent te melk
Almal van ons is soms ‘n bietjie suinig, veral as die geld min is. Daar is egter ook diegene onder ons wat letterlik enigiets sal doen om ‘n sent te spaar en nie uit te gee nie. Hulle is die uiterste gierigaards wat suinigheid tot op die hoogste vlak neem hoewel die meeste van hulle goeie betrekkings het en goed ... Lees meer
1 2 3 … 259 Volgende »